ོབ་དཔོན་བདེན་བྲལ་དང་སློབ་མ་དབང་ལྡན་དུ་ཕྱིན་ལ་ཟུར་ཐིག་གཉིས་པ་གདབ་སྟེ། དཀྱིལ་འཁོར་སྤྱི་ལས་འབྱུང་བ་ལྟར། སློབ་དཔོན་དབང་ལྡན་དུ་མི་འགྲོ་ཞིང་སློབ་མ་མེ་མཚམས་མི་འགྲོ་བའི་སྒོ་ནས་ཡེ་ཐིག་འཁྲུལ་མང་དུ་བཏབ་ལ། དེ་ནས་སློབ་དཔོན་ནུབ་སྒོར་ཕྱིན་ནས་རྡོ་རྗེ་གཙུག་གཏོར་གྱི་ཕྱག་རྒྱ་བཅས་ནས།  ཨོཾ་བཛྲ་བཻ་ག་ཀྲ་མ་ཧཱུཾ་ཞེས་བརྗོད་པའི་ཡེ་ཐིག་ནམ་མཁར་བཏེག་ལ། དཀྱིལ་འཁོར་གྱི་དབུས་སུ་འཁོད་དེ་རྡོ་རྗེ་རིགས་ཀྱི་ཁྲོ་བོའི་ང་རྒྱལ་དང་ལྡན་པས།  མིག་གཉིས་ཧྲི་ལས་ཉི་མ་དང་ཟླ་བ། མིག་འབྲས་ཧཱུཾ་ལས་ཁྲོ་བོའི་རྡོ་རྗེར་མོས་ལ། ཀྲོ་དྷ་ཏིཥྛ་ཧྲཱིཿ ཞེས་བརྗོད་ལ་སྒོ་བཞིར་བལྟས་པས་ཐར་པའི་སྒོའི་བར་ཆད་བསལ་བར་བསམས་ལ། སྒོ་ཕྱི་ནང་གི་རྩ་ཐིག་དབྱེའོ། །
ཡེ་ཤེས་ཀྱི་ཐིག་གིས་བྱིན་གྱིས་རླབས་པའོ། ། དེ་ནས་སློབ་དཔོན་དབུས་སུ། འདུག་ནས་གཡོན་པའི་ཁུ་ཚུར་གྱིས་ཚོན་བླངས་ལ།  ཨོཾ་བཛྲ་ཙི་ཏྲ་ས་མ་ཡ་མ་ཏི་ཀྲ་མ་ཧཱུཾ། ཞེས་བརྗོད་ཅིང་རྩིག་པ་རིམ་པ་ལྔ་ཕྱི་ནས་རིམ་པ་བཞིན་དཀར་སེར་དམར་ལྗང་སྔོ་བའི་པཉྩ་རེ་ཁ་ལྔ་ལྡན་དུ་དབང་ལྡན་ནས་གཡས་བསྐོར་གྱིས་སྒོ་ཚང་གཅིག་གི་བར་དུ་བྲི། དེ་ལ་མཆོད་ནས་རིན་པོ་ཆེའི་སྣོད་བཀབ་ལ་སྟེང་དུ་རྡོ་རྗེ་བཞག་ལ་བསྲུང་། ཕྱིས་སྦྲེལ་རན་པ་དང་སྣོད་བསལ་ལ། ངན་ན་ཕྱིར་བཟློག་བྱ། བཟང་ན་སྤྲོ་བ་བསྐྱེད་དོ། །དེ་ནས་སློབ་མ་སོགས་ཀྱིས་བྲིས་སྟེ། ནང་གི་པདྨ་འདབ་བརྒྱད། ཕྱོགས་བཞི་དམར་ལ་མེ་རླུང་སེར། །དབང་ལྡན་སྔོ་ལ་བདེན་བྲལ་ལྗང་། ཞེས་སོགས་ཀྱི་ལུགས་ལྟར་བྲིས་ལ། དབུས་སུ་ལྷ་མཚན་རྡོ་རྗེ་སྔོན་པོ། ཤར་དུ་དཔལ་བེའུ་དཀར་པོ། ལྷོར་པདྨ་དམར་པོ། ནུབ་ཏུ་གདུགས་སྔོན་པོ། བྱང་དུ་དུང་ལྗང་གུ། ཤར་ལྷོར་འཁོར་ལོ་དཀར་པོ། ལྷོ་ནུབ་ཏུ་རྒྱལ་མཚན་སྔོ་སྐྱ། ནུབ་བྱང་དུ་བུམ་པ་དམར་སྐྱ། བྱང་ཤར་དུ་གསེར་ཉ་ལྗང་གུ་སྟེ་ལྷ་སོ་སོའི་ཁ་དོག་མཚོན་པར་བྱ་བའི་ཕྱིའི་མུ་ཁྱུད་རྡོ་རྗེའི་གདུང་ཟླུམ་སྔོན་པོ་ལ་རྡོ་རྗེ་སེར་པོས་མཚན་པ་བྲི། དཀྱིལ་འཁོར་ཕྱོགས་མདོག །འདོད་ཡོན་དམར་པོ་ཕ་གུ་སེར། དྲ་ཕྱེད་གཞི་སྔོན་པོ་ལ་ཕྲེང་བ་ཅི་མཛེས། མདའ་ཡབ་དང་པུ་ཤུ་ཁྲ་བོ། རྟ་བབས་ཀྱི་ཀ་བ་ཕྱོགས་མདོག །ཀ་རྒྱན་མཛེས་ཚོན་རྟ་བབས་ཀྱི་སྣམ་བུ་དང་པོ་དམར་པོ། གཉིས་པ་སྔོན་པོ། གསུམ་པ་ལྗང་ཁུ། བཞི་པ་སེར་པོ། གླང་པོའི་རྒྱབ་ཀྱི་ནང་སྔོན་པོ་ལ་དྲ་ཕྱེད་སྣ་ཚོགས། པདྨ་དཀར་དམར། ཆོས་འཁོར་སེར་པོ། གདུགས་སྣ་ཚོགས། རྡོ་རྗེའི་རྭ་རྣམས་ཕྱོགས་མདོག །ཁྱམས་ལྗང་ཁུ། ཁོར་ཡུག་གི་པདྨ་ཁ་དོག་སྣ་ཚོགས། རྡོ་རྗེའི་གཞི་སྔོན་པོ་ལ་རྡོ་རྗེ་སེར་པོ་དེའི་ཕྱི་རོལ་མེ་རི་ཁ་དོག་སྣ་ཚོགས་པ་བྲི་སྟེ། དེ་ལྟར་བྲི་བ་རྣམས་ཚར་པ་དང་། ཐིག་ཚོན་གྱི་ལྷ་ལ་མཆོད་བསྟོད་བྱས་ནས་གཤེགས་སུ་གསོལ་བ་ནི་ཚོན་གྱིས་བྲིི་བ་སྟེ་དཀྱིལ་འཁོར་བྲིི་བའི་ཆོ་གའོ། །གཉིས་པ་དཀྱིལ་འཁོར་བསྒྲུབ་པ་ནི། བུམ་པ་འབུལ་བ་སྔོན་དུ་སོང་ནས། རྡུལ་ཚོན་གྱི་མཐར་དྲི་བཟང་པོས་སྦགས་པའི་ཏིལ་དཀར་པོའི་མར་ཁུས་ཁོ་ར་ཁོར་ཡུག་ཏུ་ཕྱེ་མ་མེད་པར་བྱུགས་ལ། མཐའ་བསྐོར་དུ་མཆོད་པ་དང་གཏོར་མ་དང་འོག་ཏུ་དགོས་པའི་བུམ་པ་ལ་སོགས་པ་རྣམས་ཀྱང་ཚང་བར་བཤམས། དེ་ནས་དཔོན་སློབ་རྣམས་སྟན་ལ་འཁོད་དེ་མཆོད་པ་བྱིན་རླབས་དང་། སྐྱབས་འགྲོ་ནས་བརྩམས་ཏེ་བདག་བསྐྱེད་རྫོགས་པར་བྱ། བུམ་པ་བཟླ་བ་ནི་སྟ་གོན་གྱི་སྐབས་སུ་བསྒྲུབས་ཟིན་པས་ནུབ་དང་པོ་ལ་མི་དགོས་ལ། སྒྲུབ་མཆོད་སྦྲེལ་མར་བྱེད་ན་འདིའི་སྐབས་སུ་བྱ་ཞིང་། དེ་ནས་མདུན་བསྐྱེད་སྒྲུབ་པའི་ཕྱིར། རྡུལ་ཚོན་གྱི་དཀྱིལ་འཁོར་བསངས་སྦྱངས་ནས་བརྩམས་ཏེ། བདག་གཙོ་བོ་དང་ཐ་མི་དད་ཀྱི་བར་བྱས། གནས་གསུམ་བྱིན་གྱི་རླབས་པ་དང་གཤེགས་སུ་གསོལ་བའི་ཡེ་ཤེས་སེམས་དཔའི་ངོ་བོར་བསམ། མི་འཁྲུགས་པ་ལྷ་དགུའི་དཀྱིལ་འཁོར་སྤྱན་དྲངས། མདུན་གྱི་ནམ་མཁར་བཞུགས་པ་ལ་མཆོད་པ་ལྔས་མཆོད། དམ་ཚིག་གི་ཕྱག་རྒྱས་མཉེས་པར་བྱས་ནས་རང་ལ་ཐིམ་པས། ལྷ་དགུ་སོ་སོའི་ཐུགས་ཀར་པད་ཟླའི་སྟེང་དུ་རང་འདྲ་བའི་ཡེ་ཤེས་སེམས་དཔའ་མཚོན་གང་པ་རེ་བསམ། དེ་དག་གི་ཐུགས་ཀར་ཡང་པད་ཟླའི་སྟེང་དུ་རང་རང་གི་གཟུངས་སྔགས་ཀྱི་ཕྲེང་བ་སྦྲུལ་འཁྱིལ་བ་ལྟ་བུ་དེ་ལས་འཕྲོས་པའི་འོད་ཟེར་གྱི་སྤྲོ་བསྡུས་བདག་དང་སེམས་ཅན་ཐམས་ཅད་ཀྱི་སྡིག་སྒྲིབ་བྱང་བར་བསམ་ཞིང་། གཙོ་བོ་ལ་ཀཱཾ་ཀ་ནི་དང་། འཁོར་རྣམས་ལ་རང་རང་གི་སྔགས་ཅི་ནུས་བཟླས་པའི་མཐར།  རྟེན་དང་བརྟེན་པར་བཅས་པའི་དཀྱིལ་འཁོར་པ་ཐམས་ཅད་གཤེགས་གསོལ་མ་བྱས་ཀྱི་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་ཀྱང་བཅོམ་ལྡན་འདས་ངན་སོང་ཐམས་ཅད་ཡོངས་སུ་སྦྱོང་བ་ཐུགས་རྗེའི་བདག་པོ་མི་འཁྲུགས་པའི་ལྷ་ཚོགས་འཁོར་དང་བཅས་པས་བདག་སོགས་མཐའ་ཡས་པའི་སེམས་ཅན་ཐམས་ཅད་ཀྱི་ལས་ངན་སྡིག་སྒྲིབ་ཐམས་ཅད་ཡོངས་སུ་སྦྱོང་བ་དང་། མྱུར་དུ་འཁོར་བ་དང་ངན་སོང་ནས་འདོན་པའི་འཕྲིན་ལས་མཛོད་ཅིག ། ཅེས་བརྗོད་ལ་དཀུ་གཡོན་དུ་སེ་གོལ་གཏོགས། །བདག་ཉིད་གཙོ་བོ་ལས་ཕྱེ་ནས་ཤར་སྒོར་འཁོད་དེ་མཆོད་བསྟོད་དང་། གཏོར་མ་དང་། བདག་འཇུག་རྣམས་ཉུང་ངུ་རྣམ་གསལ་ཉིད་ནས་འབྱུང་བ་ལྟར་རྫོགས་པར་བྱས་ལ་གྲུབ་ན་དཀྱིལ་འཁོར་མཆོད་པའི་ཕྱིར་ཞི་བའི་སྦྱིན་སྲེག་གི་ཆོ་ག་ལག་ལེན་དུ་ཚུལ་བཞིན་བྱ་སྟེ་དཀྱིལ་འཁོར་སྒྲུབ་པའོ། །
གཉིས་པ་སློབ་མ་འཇུག་པའི་བྱ་བ་ནི། མཎྜལ་འབུལ་བ་ནས་བརྩམས་ཏེ་རྟོགས་བསྐྱེད་ཀྱི་བར་བདག་འཇུག་བཞིན་བྱས་ལ། མཐའ་རྟེན་གྱི་སྐབས་སུ། ཐོག་མར་ཚིགས་བཅད་དང་སྔགས་རྣམས་སྤེལ་ནས་ཁྲུས་བྱེད་དུ་གཞུག་ཅིང་། སླར་ཡང་།  རིག་པ་འཛིན་པའི་རྡོ་རྗེ་སློབ་མ་འདི་རྣམས་ཀྱི་སྡིག་པ་དང་སྒྲིབ་པ་ཐམས་ཅད་ཤཱི ནྟཾ་ཀུ་རུ་ཡེ་སྭཱཧཱ། དེ་བཞིན་དུ་སྡིག་སྒྲིབ་ཀྱི་ཚབ་ཏུ།  ནད་གདོན། ཉེ་བར་འཚེ་བ། དུས་མ་ཡིན་པའི་འཆི་བ། འཁོན་དང་གྲིབ་དང་མི་གཙང་བ། བྱད་དང་བྱུར་དང་སྐལ་བ་ངན་པ། བཀྲ་མི་ཤིས་པ། མཚན་མོ་ནག་མོ། །བདུད་ཀྱི་ཞགས་པ། གཤིན་རྗེའི་ཕོ་ཉ། བགེགས་དང་ལོག་པར་འདྲེན་པའི་གནོད་པ་ཐམས་ཅད། རྒྱལ་པོ་དང་ཐེ་རང་གི་གནོད་པ། ཀླུ་དང་ས་བདག་གིས་གནོད་པ། གཟའ་དང་རྒྱུ་སྐར་གྱི་གནོད་པ། བཙན་དང་དམུའི་གནོད་པ་ཞེས་ཚན་པ་རེ་རེ་ནས་བཞུག་ཅིང་མཐར།  མདོར་ན་མི་མཐུན་པའི་ཕྱོགས་ཐམས་ཅད་ཤཱིནྟཾ་ཀུ་རུ་ཡེ་སྭཱཧཱ། ཞེས་བརྗོད་ཅིང་ཁྲུས་བྱས་ལ། དེ་ནས་བྱབ་པ་ནི།  རྨ་བྱའི་མདོངས་ཀྱི་དཀྱིལ་དུ་ཟླ་བ་ལ་ཧཱུཾ་གི་མཐའ་མར་གཟུངས་སྔགས་ཀྱིས་བསྐོར་བར་བསམས་ལ། དེས་སློབ་མ་རྣམས་ཀྱི་ནད་དང་སྡུག་བསྔལ་ཐམས་ཅད་བྱབས་པར་བསམ་ཞིང་། སྔར་གྱི་ ཤཱིནྟཾ་ཀུ་རུའི་ཚབ་ཏུ་ཨ་པ་ན་ཡེ་སྭཱཧཱ། ཞེས་བརྗོད་ཅིང་རྨ་བྱའི་སྒྲོས་བྱབ་བོ། །དེ་ནས་བསྲུང་བ་ནི།  ལུས་ཀྱི་གནས་བདུན་ལ་སོགས་པའི་གནས་རྣམས་སུ། རྡོ་རྗེ་རྒྱ་གྲམ་རེ་བཞག་པས། རྡོ་རྗེ་དེ་ལས་རྡོ་རྗེ་དེ་འདྲ་བ་དཔག་ཏུ་མེད་པ་འཕྲོས་ནས་སློབ་མའི་ལུས་གོ་མཚམས་མེད་པའི་རྡོ་རྗེས་བསྡམས་པར་བསམ་ཞིང་། ཨ་པ་ནའི་ཚབ་ཏུ་རཀྵ་རཀྵ། ཞེས་བརྗོད་ལ། སླར་ཡང་སློབ་མའི་མགོ་བོར་རྡོ་རྗེ་བཞག་ལ།  དུས་གསུམ་བདེ་གཤེགས་རྣམས་ཀྱི་བྱིན་རླབས་དང་། །གསང་སྔགས་རིགས་སྔགས་རྣམས་ཀྱི་ནུས་མཐུ་ཡིས། །འགྲོ་བ་འདི་ལ་བདག་གིས་བསྲུང་ཟིན་གྱིས། །འདི་ལ་སུས་ཀྱང་གནོད་པ་མ་བྱེད་ཅིག ། ཅེས་རེ་རེ་ནས་བརྗོད་པའི་མཐར། བཀྲ་ཤིས་ཀྱི་རྫས་རྣམས་བསངས་སྦྱངས་བྱིན་གྱིས་བརླབས་ཏེ།  ཨོཾ་ལས་བྱུང་བའི་བཀྲ་ཤིས་ཀྱི་རྫས་བརྒྱད། སློབ་མ་རྣམས་ཀྱི་མི་མཐུན་པའི་ཕྱོགས་ཐམས་ཅད་འཇོམས་ཤིང་། ཚེ་དང་བསོད་ནམས་དཔལ་དང་འབྱོར་པ་ཐམས་ཅད་རྒྱས་པའི་ནུས་པ་དང་ལྡན་པར་གྱུར་པར་བསམས་ལ། རྫས་རྣམས་རིམ་པ་བཞིན་དུ་སློབ་མའི་ལག་ཏུ་གཏད་དེ།  མེ་ལོང་ཡེ་ཤེས་རྒྱ་མཚོ་ཆེན་པོ་ཡི། ཡེ་ཤེས་རྒྱ་མཚོ་ཉིད་དུ་དག་གྱུར་ཏེ། །རྣམ་དག་ཆོས་ལ་ཐོགས་མེད་ལོངས་སྤྱོད་པའི། །བཀྲ་ཤིས་དེས་ནི་སྒྲིབ་པ་དག་གྱུར་ཅིག །སྔོན་བཅོམ་ལྡན་འདས་ལ་གཟུགས་ཀྱི་ལྷ་མོ་འོད་འཆང་མས་མེ་ལོང་ཕྱག་ཏུ་ཕུལ་བ་ན་བཀྲ་ཤིས་པའི་རྫས་སུ་བྱིན་གྱིས་རླབས་པ་དེ་བཞིན་དུ་དེང་འདིར་ཡང་ཚེ་དང་ལྡན་པ་འདི་རྣམས་མེ་ལོང་གི་རྫས་ལ་བརྟེན་ནས་བཀྲ་ཤིས་པར་གྱུར་ཅིག ། དེ་བཞིན་དུ་འོག་མ་རྣམས་ལ་ཡང་འདྲ་བར་བྱས་ལ། གི་ཧཾ་ཐོགས་ལ། གི་ཧཾ་དུག་གསུམ་འཇོམས་པ་ནད་ཀྱི་སྨན། །སྨན་མཆོག་ཆོས་ཉིད་རབ་ཏུ་རྟོགས་གྱུར་ཏེ། །ཉོན་མོངས་ཟུག་རྔུ་མེད་པར་གྱུར་པ་ཡི། །བཀྲ་ཤིས་དེས་ཀྱང་ནད་ཀུན་ཞི་བྱེད་ཤོག །སྔོན་བཅོམ་ལྡན་འདས་ལ་གླང་པོ་ཆེས་སྲུངས་ཀྱིས་གི་ཧཾ་ཕྱག་ཏུ་ཕུལ་བ་ན། སོགས་ཀྱིས་སྦྱིན། ཞོ་ཐོགས་ཏེ།  ཞོ་ནི་ཀུན་གྱི་སྙིང་པོར་གྱུར་པ་སྟེ། །སྙིང་པོ་རྣམ་དག་ཡེ་ཤེས་ལེགས་རྟོགས་ནས། །ཡོན་ཏན་ཀུན་གྱིས་དབྱིངས་སུ་གྱུར་པ་ཡི། །བཀྲ་ཤིས་དེས་ཀྱང་དུག་གསུམ་ཞི་བར་ཤོག །སྔོན་བཅོམ་ལྡན་འདས་ལ་ཞིང་བའི་བུ་མོ་ལེགས་སྐྱེས་མས་ཞོ་ཕྱག་ཏུ་ཕུལ་བ་ན། སོགས་ཀྱིས་སྦྱིན། དུར་བ་ཐོགས་ལ།  དུར་བས་ཚེ་ནི་འཕེལ་བར་བྱེད་པ་སྟེ། །རྡོ་རྗེ་སེམས་དཔའི་ཚེ་ནི་རབ་བསྒྲུབས་ནས། །ཉོན་མོངས་སྐྱེ་ཤི་རྒྱུན་ཆད་གྱུར་པ་ཡི། །བཀྲ་ཤིས་དེས་ཀྱང་ཚེ་ཡང་འཕེལ་བར་ཤོག །སྔོན་བཅོམ་ལྡན་འདས་ལ་རྩྭ་འཚོང་ཁྱེའུ་བཀྲ་ཤིས་ཀྱིས་རྩྭ་དུར་བ་ཕྱག་ཏུ་ཕུལ་བ་ན། སོགས་ཀྱིས་སྦྱིན། བིལ་བ་ཐོགས་ལ།  བིལ་བ་རྒྱུ་རྐྱེན་འབྲས་བུར་བཅས་པའི་ཆོས། ། འཇིག་རྟེན་འཇིག་རྟེན་འདས་པའི་སྤྱོད་པ་ཀུན། །བྱང་ཆུབ་སྙིང་པོ་མཆོག་ཏུ་གྱུར་པ་ཡི། །བཀྲ་ཤིས་དེས་ཀྱང་དོན་ཀུན་གྲུབ་གྱུར་ཅིག །སྔོན་བཅོམ་ལྡན་འདས་ལ་ལྷ་ཚངས་པས་ཤིང་ཐོག་བིལ་བ་ཕྱག་ཏུ་ཕུལ་བ་ན། སོགས་ཀྱིས་སྦྱིན། དུང་ཐོགས་ལ། དུང་ནི་ཆོས་ཀྱི་སྒྲ་རྣམས་སྒྲོགས་པའི་ཚུལ། །ཡེ་ཤེས་རྒྱ་མཚོ་ཉིད་དུ་དག་གྱུར་ཏེ།། ཆོས་རྣམས་མ་འདྲེས་ཡོངས་སུ་སྟོན་པ་ཡི། །བཀྲ་ཤིས་དེས་ཀྱང་ཚིག་ལ་དབང་ཐོབ་ཤོག །སྔོན་བཅོམ་ལྡན་འདས་ལ་ལྷའི་དབང་པོ་བརྒྱ་བྱིན་གྱིས་དུང་དཀར་པོ་གཡས་སུ་འཁྱིལ་བ་ཕྱག་ཏུ་ཕུལ་བ་ན། སོགས་ཀྱིས་སྦྱིན། ལི་ཁྲི་ཐོགས་ལ།  ལི་ཁྲི་དམར་པོ་དབང་གི་རང་བཞིན་ཏེ། །ཆོས་རྣམས་མ་ལུས་དབང་དུ་བསྡུས་ནས་ཀྱང་། །ཆོས་ཀྱི་རྒྱལ་སྲིད་རབ་ཏུ་བརྟན་གྱུར་པའི། །བཀྲ་ཤིས་དེས་ཀྱང་ཁྱོད་སྲིད་བརྟན་གྱུར་ཅིག །སྔོན་བཅོམ་ལྡན་འདས་ལ་བྲམ་ཟེ་སྐར་རྒྱལ་གྱི་བུས་ལི་ཁྲི་ཕྱག་ཏུ་ཕུལ་བ་ན། སོགས་ཀྱིས་སྦྱིན། ཡུངས་ཀར་ཐོགས་ལ།  ཡུངས་ཀར་རྡོ་རྗེའི་རིགས་ཏེ་ཐམས་ཅད་དུ། །བགེགས་རྣམས་མ་ལུས་འཇོམས་པར་བྱེད་པ་སྟེ། །མཐུ་སྟོབས་ཡོན་ཏན་ཕུན་སུམ་ཚོགས་པ་ཡི། །བཀྲ་ཤིས་དེས་ཀྱང་བགེགས་རྣམས་ཞི་བར་ཤོག །སྔོན་བཅོམ་ལྡན་འདས་ལ་གསང་བའི་བདག་པོ་ཕྱག་ན་རྡོ་རྗེས་གྲུབ་པའི་རྫས་ཡུངས་ཀར་ཕྱག་ཏུ་ཕུལ་བ་ན། བཀྲ་ཤིས་པའི་རྫས་སུ་བྱིན་གྱི་རླབས་པ་དེ་བཞིན་དུ། །དེང་འདིར་ཡང་ཚེ་དང་ལྡན་པ་འདི་རྣམས་ཡུངས་ཀར་གྱི་རྫས་ལ་བརྟེན་ནས་བཀྲ་ཤིས་པར་གྱུར་ཅིག །ཅེས་བརྗོད་དོ། །
དེ་དག་གིས་གནས་སྐབས་སུ་ཁས་བླངས་པའི་དམ་ཚིག་དང་སྡོམ་པ་བསྲུང་སྙམ་པའི་འདུན་པའི་སྒོ་ནས་འདིའི་རྗེས་ཟློས་མཛོད།  གཙོ་བོས་ཇི་ལྟར་བཀའ་སྩལ་པ་སོགས་ལན་གསུམ། གཏང་རག་གི་མཎྜལ་དང་།  དེང་ནས་བརྩམས་ཏེ་བདག་བྲན་དུ། ཁྱེད་ལ་བདག་ནི་འབུལ་ལགས་ཀྱིས། ཁྱོད་ཀྱི་སློབ་མར་གཟུང་བ་དང་། །ཆ་ཤས་ཀྱིས་ཀྱང་སྤྱད་དུ་གསོལ། ལན་གསུམ་བརྗོད་དེ། སློབ་མ་རྗེས་སུ་བཟུང་བའི་ཆོ་གའོ། །དེ་ནས་རྗེས་ཆོག་ལྟར་བཀྲ་ཤིས་ཀྱི་བར་དུ་ལེགས་པར་བསྒྲུབ་ཅིང་། སྒྲུབ་མཆོད་ཞག་མང་པོ་བྱེད་ན།  རྡུལ་ཚོན་གྱི་དཀྱིལ་འཁོར་འདི་ཉིད་ལ་ཇི་སྲིད་གཤེགས་གསོལ་གྱི་ཆོ་ག་མ་བྱས་ཀྱི་བར་དུ་བརྟན་པར་བཞུགས་སུ་གསོལ། ཞེས་སོགས་བརྗོད། ནུབ་ཐ་མ་ལ་མདུན་བསྐྱེད་ཀྱི་དཀྱིལ་འཁོར་ལ་མཆོད་བསྟོད་བྱས་པའི་རྗེས་སུ་དངོས་གྲུབ་བླང་། ནོངས་པ་བཟོད་པར་གསོལ། རྡུལ་ཚོན་གྱི་ལྷ་རྣམས་ལ། ཨོཾ་ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་གནང་། །སངས་རྒྱས་ཡུལ་དུ་གཤེགས་ནས་ནི། །སླར་ཡང་འབྱོན་པར་མཛད་དུ་གསོལ། བཛྲ་མུ ཿགཤེགས་སུ་གསོལ་ལ། ཆོས་ཐམས་ཅད་བདག་མེད་པའི་དོན་དྲན་པར་བྱས་ལ། རྡོ་རྗེའི་རྩེས་དབང་ལྡན་གྱི་རྩིག་པ་བཤིག་ཅིང་། ལྷའི་གདན་ལ་སོགས་པའི་མཚན་མ་རྣམས་ཀྱང་བསྡུས་ལ་རོལ་མོ་དང་བཅས་པས་རྡུལ་ཚོན་མཐའ་ནས་དབུས་སུ་ཕྱོགས་ལ།  ཨོཾ་ཨ་ཀཱ་རོ་མུ་ཁཾ་སརྦ་དྷརྨཱ་ཎཾ། ཨདྱ་ནུད་པནྣ་ཏྭ་ད་ཨོཾ་ཨཱཿཧཱུཾ་ཕཊ་སྭཱཧཱ། ཞེས་བརྗོད་ལ་བུམ་པའམ་ཟ་མ་ཏོག་སོགས་སུ་རྡུལ་ཚོན་བཞུགས་སུ་གསོལ་ཞིང་། ཐིག་རྗེས་རྣམས་དྲི་བཟང་གི་ཆུས་བྱུགས་ལ་མི་མངོན་པར་བྱ་ཞིང་། མེ་ཏོག་སིལ་མ་གཏོར་ཏེ་བཀྲ་ཤིས་རྒྱ་ཆེར་བྱའོ། །ངན་སོང་རྒྱུན་གཅོད་ཉུང་གསལ་ཆོ་གའི་ཚུལ། །བརྒྱུད་ལྡན་གསུང་གི་བཅུད་བསྡུས་འཐོར་བ་བསྡེབས། །དེ་ཡི་ཟུར་འདེབས་གསལ་བྱེད་ཉེར་འཁོ་འདི། །འགྲོ་ལ་ཕན་པའི་བསམ་པས་འདིར་བཀོད་དོ། །འདིར་འབད་ལས་བྱུང་རབ་དཀར་དགེ་བའི་རྒྱུན། །དུང་དང་ཁ་བའི་དུམ་བུ་བརྩེགས་འདྲ་བ། །བདག་གི་རྒྱུད་ལ་ངེས་པར་ཐོབ་པ་དེས། །འགྲོ་བའི་ལས་སྒྲིབ་མུན་པ་སེལ་གྱུར་ཅིག །བཅོམ་ལྡན་འདས་མི་འཁྲུགས་པ་ལྷ་དགུའི་ཆོ་གའི་ཟུར་འདེབས་འཇུག་བདེ་རྣམ་གསལ་ཞེས་བྱ་བ་འདི་ཡང་། བརྒྱུད་པ་གོང་མའི་གསུངས་ཐོར་བུར་གནས་པ་རྣམས་གཞན་ལ་ཕན་པའི་བློས་ཕྱོགས་གཅིག་ཏུ་སྡེབས་ཏེ། བཙུན་པ་གྲོལ་མཆོག་གིས་ཉེ་བར་བཀོད་པའོ།། །། འདིས་ཀྱང་བསྟན་པ་དང་སེམས་ཅན་ལ་ཕན་པར་གྱུར་ཅིག། ཤུ